《拟冉冉孤生竹》
明代·王立道

离离寄生草，施彼南山松。而我求婚媾，萑苕托飞蓬。

飞蓬易转荡，夫妇安得终。结发不再期，弃我如飘风。

重闺咫尺间，君心邈千重。彼美荆山璞，莹然白玉中。

良工不见剖，瓦砾相诟蒙。君宁长弃捐，妾心守孤忠。

作者简介：（1510—1547）明常州府无锡人，字懋中，号尧衢。嘉靖十四年进士。授编修。有《具茨集诗文》。